แพทย์ชี้ผู้สูงอายุมีโอกาสสูงกว่าวัยอื่นในการป่วยเป็นโรคซึมเศร้า ลูกหลานควรเข้าใจ ใส่ใจ อดทนในการดูแล
แพทย์ชี้ผู้สูงอายุมีโอกาสสูงกว่าวัยอื่นในการป่วยเป็นโรคซึมเศร้า ชี้เป็นโรคเจ็บป่วยทางจิตใจ ลูกหลานควรเข้าใจ ใส่ใจ อดทนในการดูแล      นพ.ณัฐพงศ์  วงศ์วิวัฒน์  รองอธิบดีกรมการแพทย์  กล่าวว่า โรคซึมเศร้าเป็นการเจ็บป่วยทางจิตใจ ทำให้รู้สึกไม่มีความสุข จิตใจหม่นหมอง เบื่อหน่าย แยกตัวเอง ท้อแท้ บางครั้งมีความรู้สึกสิ้นหวัง มองชีวิตไม่มีคุณค่า ถ้ามีอาการมากจะมีความรู้สึกเบื่อชีวิต คิดอยากตาย ซึ่งโรคซึมเศร้าปัจจุบันพบมากโดยเฉพาะในผู้สูงอายุ สาเหตุมักเกิดจากโรคทางกาย เช่น การเจ็บป่วยเรื้อรังจากโรคประจำตัว ทำให้ใช้ชีวิตไม่ได้ตามปกติและยากลำบากขึ้น เกิดจากยาที่ใช้บางตัว อาทิ ยารักษาโรคความดันโลหิตสูง ยารักษาโรคหัวใจบางชนิด ยารักษามะเร็งบางชนิด  ยารักษาโรคพาร์กินสันบางชนิด นอกจากนี้ยังพบสาเหตุทางจิตใจและสังคม เช่น การสูญเสียบุคคลผู้อันเป็นที่รัก การไม่มีงานไม่มีรายได้ การสูญเสียตำแหน่งหน้าที่ การไม่ได้รับการยอมรับจากสังคมเหมือนเดิม เป็นต้นนพ.สกานต์  บุนนาค  ผู้อำนวยการสถาบันเวชศาสตร์สมเด็จพระสังฆราชญาณสังวรเพื่อผู้สูงอายุ กรมการแพทย์  กล่าวว่า ผู้สูงอายุมีโอกาสเป็นโรคซึมเศร้าได้ค่อนข้างสูงกว่าวัยอื่น นอกจากอาการด้านจิตใจ คือซึมเศร้า แล้วอาจมีอาการทางกายตามมาด้วยคือ นอนไม่หลับ หรือหลับมากกว่าปกติ มีอาการปวดตามที่ต่างๆ หลายๆ ที่พร้อมกัน เช่น ปวดหัว ปวดหลัง ปวดท้อง หรือไม่สบายตามร่างกาย มีอาการอ่อนเพลียรู้สึกไม่มีแรง มีอาการทางระบบทางเดินอาหาร เช่น เบื่ออาหาร ท้องอืด ท้องเฟ้อ ขับถ่ายอุจจาระกระปริดกระปรอย แต่เมื่อไปพบแพทย์เพื่อตรวจสุขภาพกลับไม่พบความผิดปกติใดๆ สำหรับการรักษาโรคซึมเศร้าในผู้สูงอายุ รักษาได้ด้วยยา ซึ่งต้องใช้เวลาประมาณ 2 สัปดาห์ขึ้นไป จึงจะเห็นผลการรักษา แต่ไม่ควรซื้อยากินเองควรปรึกษาแพทย์ เพราะยาแก้โรคซึมเศร้าอาจทำให้เกิดผลข้างเคียงที่อันตรายหากใช้ไม่ถูกวิธี  การทำจิตบำบัดแบบประคับประคองด้านจิตใจ  พฤติกรรมบำบัด เพื่อแก้ไขความคิดในด้านลบต่อตนเอง  การรักษาทางด้านจิตใจ เช่น ให้คำปรึกษาและการรักษาด้วยไฟฟ้าในผู้ป่วยเฉพาะรายที่อาการหนักไม่ตอบสนองต่อวิธีการรักษาอื่นๆ นอกจากนี้ ลูกหลานที่ดูแลผู้สูงอายุควรเข้าใจภาวะโรคซึมเศร้า ยินดีรับฟังเรื่องราวที่ผู้สูงอายุเล่าให้ฟัง มีความอดทนในการดูแลอย่างเพียงพอ เพราะผู้สูงอายุบางรายอาจมีลักษณะอารมณ์กลับมาเป็นเด็ก หรืออาจหงุดหงิด จึงควรพูดคุยด้วยท่าทีที่อ่อนโยน รู้จักควบคุมอารมณ์ตัวเองด้วย